Title: พระราชกฤษฎีกาจัดตั้งแผนกอิสระวารสารศาสตร์ และสื่อสารมวลชนในมหาวิทยาลัยธรรมศาสตร์    พ.ศ. 2513

พระราชกฤษฎีกา

พระราชกฤษฎีกา
จัดตั้งแผนกอิสระวารสารศาสตร์
และสื่อสารมวลชนในมหาวิทยาลัยธรรมศาสตร์
พ.ศ. ๒๕๑๓

ภูมิพลอดุลยเดช ป.ร.
ให้ไว้ ณ วันที่ ๔
ธันวาคม พ.ศ. ๒๕๑๓
เป็นปีที่ ๒๕
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรจัดตั้งแผนกอิสระวารสารศาสตร์
และสื่อสารมวลชนขึ้นในมหาวิทยาลัยธรรมศาสตร์

อาศัยอำนาจตามความในมาตรา ๑๕๓
ของรัฐธรรมนูญแห่งราชอาณาจักรไทยมาตรา ๗ และมาตรา ๔๘
แห่งพระราชบัญญัติมหาวิทยาลัยธรรมศาสตร์ พ.ศ. ๒๔๙๕ และมาตรา ๔๓ แห่งพระราชบัญญัติมหาวิทยาลัยธรรมศาสตร์
พ.ศ. ๒๔๙๕ ซึ่งแก้ไขเพิ่มเติมโดยพระราชบัญญัติมหาวิทยาลัยธรรมศาสตร์ (ฉบับที่ ๓)
พ.ศ. ๒๔๙๙ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า
พระราชกฤษฎีกาจัดตั้งแผนกอิสระวารสารศาสตร์และสื่อสารมวลชนในมหาวิทยาลัยธรรมศาสตร์
พ.ศ. ๒๕๑๓

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
ให้จัดตั้งแผนกอิสระวารสารศาสตร์และสื่อสารมวลชนขึ้นในมหาวิทยาลัยธรรมศาสตร์

มาตรา ๔ 
การเรียกชื่อปริญญาในแผนกอิสระวารสารศาสตร์และสื่อสารมวลชนและการใช้อักษรย่อ
ให้กำหนดดังนี้
ผู้ได้ปริญญาตรี เรียกว่า วารสารศาสตร์บัณฑิต
ใช้อักษรย่อว่า ว.บ. 
ผู้ได้ปริญญาโท เรียกว่า วารสารศาสตร์มหาบัณฑิต
ใช้อักษรย่อว่า ว.ม.
ผู้ได้ปริญญาเอก เรียกว่า วารสารศาสตร์ดุษฎีบัณฑิต ใช้อักษรย่อว่า
ว.ด.

มาตรา ๕ 
ครุยวิทยฐานะสำหรับปริญญาบัณฑิตของแผนกอิสระวารสารศาสตร์และสื่อสารมวลชน
ให้กำหนดดังนี้
ชั้นปริญญาตรี ครุยทำด้วยผ้า แพร หรือเสิร์จ
สีดำเย็บเป็นเสื้อคลุมยาวเหนือข้อเท้าพอประมาณ หลังจีบ แขนกว้าง ยาวตกข้อศอก
มีพาดบ่าซ้ายทำด้วยแพร เสิร์จ หรือกำมะหยี่ สีเม็ดมะปราง
ประกอบด้วยวงกลมผ่าศูนย์กลาง ๗ เซนติเมตร
บนวงกลมมีตราธรรมจักรทำด้วยโลหะสีทองขอบลงยาสีแดง ตอนล่างมีอักษรย่อ ม.ธ.
ลงยาสีน้ำเงิน ตรงกลางมีพานรัฐธรรมนูญสีทอง ด้านหน้าของพาดบ่ายาวตามลำตัวประมาณ ๕๕
เซนติเมตร มีแถบสีขาวทำด้วยไหมพรมหรือขนสัตว์ที่ปลายพาดบ่ากว้าง ๑๐ เซนติเมตร ยาว
๑๕ เซนติเมตร หนึ่งแถบ ด้านหลังมีจีบยาวตามลำตัวประมาณ ๕๐ เซนติเมตร
มีแถบที่ปลายพาดบ่าเช่นเดียวกับด้านหน้าหนึ่งแถบ
ประกอบด้วยหมวกแผ่นสี่เหลี่ยมด้านเท่ามุมตัดสีดำ ทำด้วยผ้า แพร หรือเสิร์จ
มีพู่ห้อยสีเม็ดมะปราง
ชั้นปริญญาโท เช่นเดียวกับปริญญาตรี
แต่มีแถบสีขาวบนพาดบ่าเพิ่มขึ้นอีกด้านละหนึ่งแถบ สูงจากแถบเดิม ๕ เซนติเมตร
ชั้นปริญญาเอก เช่นเดียวกับปริญญาโท
แต่มีแถบสีขาวบนพาดบ่าเพิ่มขึ้นอีกด้านละหนึ่งแถบ สูงจากแถบบน ๕ เซนติเมตร

มาตรา ๖ 
ให้นายกรัฐมนตรีรักษาการตามพระราชกฤษฎีกานี้

ผู้รับสนองพระบรมราชโองการ
จอมพล ถนอม  กิตติขจร
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากการสื่อสารมวลชนในปัจจุบันได้เจริญก้าวหน้าเป็นลำดับ
และมีผู้สนใจที่จะเข้ารับการศึกษาวิชาเกี่ยวกับการสื่อสารมวลชนเพิ่มมากขึ้น
มหาวิทยาลัยธรรมศาสตร์เห็นเป็นการสมควรที่จะปรับปรุงและขยายการศึกษาสาขาวิชานี้ให้กว้างขวางออกไปอีก
โดยแยกแผนกวารสารศาสตร์ในคณะสังคมสงเคราะห์ศาสตร์มาจัดตั้งเป็นแผนกอิสระเรียกว่า แผนกอิสระวารสารศาสตร์และสื่อสารมวลชน
 จึงจำเป็นต้องตราพระราชกฤษฎีกานี้

วิชชุตา/ผู้จัดทำ
๒๐ มกราคม ๒๕๕๔

นฤตยา/ผู้ตรวจ
๒๐ พฤษภาคม ๒๕๕๔

[๑] ราชกิจจานุเบกษา
เล่ม ๘๗/ตอนที่ ๑๑๖/หน้า ๘๕๐/๑๕ ธันวาคม ๒๕๑๓